Wystawa na Hoymgrubie
Na Hoymgrubie we Niewiadōmiu (Zabytkowa Kopalnia Ignacy, Rybnik ul.Mościckiego 3) naszykowali ôd dzisiej, 23 kwiytnia, wystawa „Ôd Mōnachium do Tokio”, kaj redachtōr Hynryk Grzōnka pokazuje maskotki – graczki ze Igrzyskōw Ôlimpijskich. Wystawa ta bydzie na Hoymgrubie aże do15 moja, tōż kożdy może sie tam wybrać. Dzisiej było yno uroczyste ôtwarci wystawy, a redachtōr Grzōnka ôpowiadoł ô tych maskotkach, a niy yno. Prziszło na Hoymgruba dużo ludzi, było pora ôlimpijczykōw, a mie trefiyło siedzieć kole panoczka Jōzefa Gawliczka (kolorz ze Rybnika, kery wygroł Tour de Pologne 1966). Moga pedzieć, że bōł żech blisko tego wielkigo szportu. Redachtōr Grzōnka piyknie ôpowiadoł, np. ô tym, co musioł robić, coby cera niy chciała sie bawić tymi maskotkami (musioł ji kupować inksze, lepsze maskotki za kożdym razym). Bezmała kolekcyjo maskotkōw ôd Redachtora Grzōnki je jedyno we Polsce (brakuje mu jednej maskotki ze igrzyskōw z Mōntrelalu 1976), tōż na pewno wert je sie wybrać na Hoymbruba.
Stasiek Neblik, ps.”Fojerman” – Ślōnzok, fojermōn na pynzyji, autor ksiōnżki ”Do rymu po naszymu, abo ślōnski miszmasz” a autor „Dykcjōnorza Godki Ślōnskij”, człōnek DURŚ.
pol_Latn szl_Latn szl_Latn